Лъэпкъ макъамэхэмрэ къафэхэмрэ я пшыхь
ШыкIэпшынауэ Iэзэ, макъамэ Iэмэпсымэхэр къэзыгъэщIэрэщIэж Еуаз Зубер зи художественнэ унафэщI, адыгэ-абхъаз къафэхэмрэ уэрэдхэмрэ я «BZABZA» ансамблым Налшык и Къэрал киноконцерт гъэлъэгъуапIэм иджыблагъэ утыку къыщрихьащ «Нанэ и къафэ» концерт гукъинэжыр. Программэр зыгъэхьэзырар Еуаз Зуберрэ Пэрыт Маратрэщ.
Пшыхьым кърихьэлIащ пасэрей адыгэ макъамэхэмрэ къафэхэмрэ зи псэм хэлъхэр, зи гум щызыгъафIэхэр.
«BZABZA» ансамблым концертыр нэгузыужьу икIи щIэщыгъуэу къехъулIащ. ЩIалэгъуалэм пшыхьым кърихьэлIахэм я нэгу зрагъэужьащ, я фащэкIи зыIыгъыкIэкIи ныкъусаныгъэншэу утыкум зыкъыщагъэлъагъуэу. Пшыхьым кърихьэлIахэм пасэрей адыгэ-абхъаз лъэпкъ макъамэхэмрэ къафэхэмрэ къарита гукъыдэжымрэ дэрэжэгъуэмрэ зыхуэдэр къэIуэтэжыгъуейщ. Егъэлеиныгъэ хэмылъу, дэтхэнэ зы адыгэм и дежкIи куэд и уасэт макъамэхэмрэ къафэхэмрэ щызэщIэжьыуэ, лъэпкъ IуэрыIуатэр зыхэухуэна мы пшыхьым «къыщыхутэныр». ЗэрытщIэщи, макъамэри къафэри псалъэ хуэныкъуэкъым…
Фигу къэдгъэкIыжынщи, 2014 гъэм къэунэхуа «BZABZA» гупым псынщIэу зиужьащ. Абы хэтхэм я зэфIэкIым хагъахъуэ, махуэ къэси йофIакIуэ. Ансамблым и балетмейстерхэр Щоджэн МэчрэIилрэ Къущхьэ Iэсиятрэщ, макъамэ Iэмэпсымэхэр (пшынэ, Iэпэпшынэ, шыкIэпшынэ) екIуу икIи удихьэхыу зыгъэбзэрабзэр Еуаз Зубер, Iэпсэ Дианэ, Къардэн Тимур, Тхьэлыджокъуэ Сюзаннэ, Къунаш Темыркъан, Къуныжь Вячеслав сымэщ.
Еуаз Зубер къыхигъэщащ адыгэ-абхъаз макъамэхэр зэрыгъунэншэр, ахэр хамэ щIыпIэхэм щыпсэу ди лъэпкъэгъухэми яхъумэн зэрахузэфIэкIар. Апхуэдэу ар къытеувыIащ концертым хагъэхьа къафэхэм я къежьапIэм, я тхыдэм. Къэбгъэлъагъуэмэ, япэу пшыхьым утыку къыщрахьа «Нанэ и къафэр» Iэпсэ Дианэ и анэшхуэм и къафэу щытащ. Апхуэдэу, илъэсипщI ипэкIэ Сирием концерт щатыну щыкIуэм, «Хатти» ансамблым хэт, адыгэ макъамэ Iэмэпсымэхэм еуэ Увыж Анзор гъуэгум дзапэ уэрэду щыжиIауэ щыта зы къафи мы концертым хагъэхьащ. Зубер фIыщIэ яхуищIащ пшыхьыр къызэрагъэпэщынымкIэ къадэIэпыкъуахэм.
Еуазым къызэрыджиIамкIэ, иджырей концертыр пщIэншэу ятащ. Иджыпсту нэхъ гупсэхуу зыхуагъэхьэзыр мы гъэм фокIадэм и кIэхэм Налшык щекIуэкIыну пшыхьым.
ТЕКIУЖЬ Заретэ.
Сурэтхэр Къущхьэ Марьянэ трихащ.
